Weyerhaeuser

Weyerhaeuser (['wɛərhaʊzər], siis kuten warehouser) on yhdysvaltalainen metsäteollisuusyritys, yksi kolmesta suuresta Georgia-Pacificin ja International Paperin ohella.

Weyerhaeuser on maailman suurin havupuupitoisten talousmetsien omistaja ja maailman suurin havu- ja lehtipuusahatavaran ja mekaanisten puunjalosteiden valmistaja. Se on suuri OSB-lastulevyn ja havuvanerin valmistaja. Yhtiöllä on myös kemiallista metsäteollisuutta: se valmistaa muun muassa sellua ja  nestepakkauskartonkia.2014 Fact Book , The Weyerhaeuser Corporation 2015. Viitattu 10.12.2015.

Weyerhaeuser omistaa noin 2,8 miljoonaa hehtaaria metsää pääosin Yhdysvaltojen luoteisosissa ja etelävaltioissa. Se hallinnoi lisäksi noin 5,7 miljoonaa hehtaaria kanadalaismetsää pitkäaikaisin lisenssisopimuksin. Yhtiö työllistää lähes 13 000 ihmistä. Marraskuussa 2015 se ilmoitti fuusiosta Plum Creek Timber Co. Inc. -yhtiön kanssa (), jolla on 2,5 miljoonaa hehtaaria metsää ja noin 1 300 työntekijää. Yhdistyneestä yhtiöstä tulee yksi maailman suurimmista metsäjäteistä, joka jatkaa Weyerhaeuser-nimellä mutta muuttaa pääkonttorinsa Washingtonin osavaltion Federal Waystä Seattleen.Monk, Becky: Weyerhaeuser, Plum Creek merge in $8.4 billion deal, Puget Sound Business Journal 9.11.2015. Viitattu 9.12.2015.

Historiaa

Vuonna 1900 perustetun Weyerhaeuser-yhtiön juuret juontavat 1800-luvun puoliväliin, jolloin 18-vuotias saksalainen Friedrich Weyerhäuser (1834–1914) saapui sukulaistensa kanssa siirtolaisena New Yorkiin. He asettuivat aluksi Pennsylvaniaan. Frederick Weyerhaeuseriksi nimensä muuttanut nuori mies teki sekalaisia töitä ja sai säästetyksi rahaa niin, että osti itselleen sahan Illinoisin osavaltion Rock Islandista. Se alkoi menestyä hyvin, ja Weyerhaeuser osti itselleen lisää sahoja Mississippijoen varrelta sekä metsää Wisconsinin, Minnesotan, Idahon, Washingtonin ja Oregonin osavaltioista. 1900-luvun alkuun mennessä Frederick Weyerhaeuser oli Yhdysvaltojen suurin metsänomistaja, ja muiden metsäsijoittajien kanssa hän oli kiinnostunut erityisesti luoteisten osavaltioiden, Washingtonin ja Oregonin metsistä. Ryhmä sijoittajia perusti 1900 yrityksen, joka osti sieltä 3 600 neliökilometriä metsää ja rakensi useita sahalaitoksia. Vuonna 1923 Weyerhaeuser-yhtiö alkoi viedä  puutavaraa Japaniin vuoden 1923 maanjäristyksen jälkeiseen jälleenrakentamiseen. Kiinan markkinoille Weyerhaeuser pääsi presidentti Richard Nixonin valtiovierailun 1971 tuloksena.Weyerhaeuser Company , Company Profiles for Students, The Gale Group 2002. Vaatii HighBeam-tilauksen. Viitattu 10.12.2015.

Vuonna 2000 Weyerhaeuser osti kanadalaisen MacMillan BloedelinJousilehto, Mia: Weyerhaeuserin ja MacMillan Bloedelin liitosta vahva mekaaninen yhtiö, Taloussanomat 23.6.1999. Viitattu 9.12.2015. ja vuonna 2002 oregonilaisen Willametten.Artto, Juhani: AY-uutiset maailmalta, Paperiliitto 5/2002. Viitattu 9.12.2015.

Yhtiö tänään
Weyerhaeuserin toiminta jakaantuu neljään liiketoiminta-alueeseen: metsänhoitoon (Timberlands), mekaaniseen metsäteollisuuteen (Wood Products), kemialliseen metsäteollisuuteen (Cellulose Fibers) sekä pientalorakentamiseen (Real Estate). Timberlands-segmentti hoitaa yksityisiä talousmetsiä – sekä yhtiön omia että muiden omistamia – eri puolilla maailmaa ja myy puutavaraa kansainvälisesti. Wood Products tuottaa ja myy sahatavaraa, rakennuslevyjä ja muita puupohjaisia rakennusmateriaaleja. Cellulose Fibers -segmentti tuottaa selluloosakuitua muun muassa vaippojen täytteeksi ja valmistaa nestepakkauskartonkeja. Sivutuotteena se tuottaa energiaa laitoksissaan. Real Estate -segmentti tuottaa ja markkinoi pientaloja tytäryhtiönsä Weyerhaeuser Real Estate Co.:n kautta.#742 Weyerhaeuser, The World’s Biggest Public Companies Forbes.com. Viitattu 10.12.2015.

Lähteet

 Aiheesta muualla 

Luokka:Yhdysvaltalaiset teollisuusyritykset
Luokka:Yhdysvaltalaiset pörssiyhtiöt
Luokka:Metsäteollisuusyhtiöt